CONCERT SOLIDARI DE L’ESCOLA CORAL DE L’ELIANA AL PALAU DE LA MÚSICA
16 de abril de 2015

L’Escola Coral del Cor de l’Eliana està celebrant durant tot enguany el seu 15 aniversari amb una àmplia proposta d’activitats i esdeveniments musicals, socials i culturals, oberts i participatius que, en aquesta ocasió, prenen la forma d’un concert solidari per a recolzar i donar visibilitat a l’AVD, l’Associació valenciana de la Diabetis, de la qual dos joves coralistes d’aquesta formació musical i les seues famílies són membres actius.

Christian García i Pilar Silvestre, dos dels directors de l’Escola Coral, han sigut els artífexs de la coordinació d’aquest concert solidari que porta per títol ‘Cantant a la vida’ i al que han sigut convidats a participar, a més, altres corals com el Cor Tramuntana de l’Escola Coral la Nau de la Universitat de València, el Cor de Veus Blanques de la Unió Musical de Picanya i Barcarola II, de Schola Cantorum d’Aldaia.

El concert, dirigit a tots els públics, se celebrarà diumenge que ve 19 d’abril a les 19.30 hores en la Sala Rodrigo del Palau de la Música i els beneficis que s’obtinguen de la venda d’entrades es lliuraran a l’Associació com a contribució dels cors infantils i juvenils participants a donar continuïtat al desenvolupament dels programes d’activitats i tallers formatius per a xiquets, joves i adults amb diabetis d’aquest col·lectiu.

L’AVD –Associació valenciana de la Diabetis- és una organització social sense ànim de lucre, declarada d’utilitat pública, dirigida a recolzar, ajudar i assessorar a les persones amb diabetis en tots aquells aspectes que milloren la seua qualitat de vida, afavorint la implantació de l’educació diabetològica. Aquest col·lectiu fa una important labor en la defensa dels drets de les persones amb diabetis cobrint un gran nombre de les necessitats que se’ls presenten a les persones que pateixen aquesta malaltia.

Les entrades poden adquirir-se al preu de 6 euros en les taquilles del Palau de la música i des de la pròpia web de l’associació. Existeix a més una “Fila O” que pot ingressar-se en: La Caixa ÉS47 2100 1947 1802 0002 6855.

Més informació: www.avdiabetes.org